b'\n_START_ARTICLE_\nSidney Dillon Ripley\n_START_PARAGRAPH_\nSidney Dillon Ripley (20. syyskuuta 1913 New York \xe2\x80\x93 12. maaliskuuta 2001 Washington) oli yhdysvaltalainen lintutieteilij\xc3\xa4 ja luonnonsuojelija._NEWLINE_Ripley opiskeli St. Paul\xe2\x80\x99s Schoolissa Concordissa New Hampshiressa. H\xc3\xa4n valmistui Yalen yliopistosta vuonna 1936 ja v\xc3\xa4itteli filosofian tohtoriksi Harvardin yliopistossa 1943._NEWLINE_13-vuotiaana Ripley k\xc3\xa4vi sisarensa kanssa Intiassa, muun muassa Ladakhissa, ja he poikkesivat my\xc3\xb6s L\xc3\xa4nsi-Tiibetiin. Ripley ihastui ikihyviksi Intian linnustoon, ja vaikka h\xc3\xa4nelle oli kaavailtu juristin uraa, h\xc3\xa4n meni opiskelemaan el\xc3\xa4intiedett\xc3\xa4 Columbian yliopistoon. 17-vuotiaana h\xc3\xa4n rakensi kotinsa maille lintualtaan ja tarkkaili altaassa uiskentelevia vesilintuja._NEWLINE_Ripley toimi Smithsonian-instituutin sihteerin\xc3\xa4 vuosina 1964\xe2\x80\x931984. S. Dillon Ripley Center on nimetty h\xc3\xa4nen kunniakseen. Vuonna 1967 h\xc3\xa4n oli perustamassa Smithsonian Folklife Festivalia ja 1970 Smithsonian-lehte\xc3\xa4._NEWLINE_Toisen maailmansodan aikana Ripley toimi CIA:n alaisessa Office of Strategic Servicesiss\xc3\xa4 ja oli vastuussa Kaakkois-Aasian tiedusteluosaston palveluista. H\xc3\xa4n koulutti useita indonesialaisia vakoojia, jotka tekeytyiv\xc3\xa4t lintutieteilij\xc3\xb6iksi p\xc3\xa4\xc3\xa4st\xc3\xa4kseen tiedusteltaville alueille. My\xc3\xb6s Ripley osallistui teht\xc3\xa4viin ja tarkkaili samalla lintuja. Thaimaan hallitus palkitsi Ripleyn ansioista sodanaikaisissa maanalaisteht\xc3\xa4viss\xc3\xa4._NEWLINE_Sodan j\xc3\xa4lkeen Ripley opetti Yalessa ja sai Fulbright-stipendin 1950 ja Guggenheim-stipendin 1954. My\xc3\xb6hemmin h\xc3\xa4nest\xc3\xa4 tuli Peabody Museum of Natural Historyn professori ja johtaja._NEWLINE_Ripley liittyi American Ornithologists\xe2\x80\x99 Unioniin (AOU) 1938. Vuonna 1985 h\xc3\xa4nelle my\xc3\xb6nnettiin Yhdysvaltain korkein siviilikunniamerkki Presidential Medal of Freedom. 15 collegea ja yliopistoa on my\xc3\xb6nt\xc3\xa4nyt h\xc3\xa4nelle kunnianosoituksia. Ripley toimi useita vuosia WWF:n Yhdysvaltain toimiston johtokunnassa ja oli kansainv\xc3\xa4lisen lintujensuojeluneuvoston (ICBP), nykyisin BirdLife International, kolmas puheenjohtaja._NEWLINE_Ripley ryhtyi kirjoittamaan teosta Kaakkois-Aasian linnuista vuonna 1992, mutta sairastui eik\xc3\xa4 kyennyt viem\xc3\xa4\xc3\xa4n ty\xc3\xb6t\xc3\xa4 loppuun. H\xc3\xa4nen assistenttinsa Pamela C. Rasmussen ja taiteilija John C. Anderton veiv\xc3\xa4t kirjaprojektin p\xc3\xa4\xc3\xa4t\xc3\xb6kseen ja julkaisivat vuonna 2005 h\xc3\xa4nen kunniakseen kaksiosaisen teoksen Birds of South Asia: The Ripley Guide._NEWLINE_Ripley nimesi useita uusia lintulajeja, muun muassa sokokenp\xc3\xb6ll\xc3\xb6sen (Otus ireneae), ja viel\xc3\xa4 useampia alalajeja.'